title: Rozhodnutie Rady (EÚ) 2018/934 z 25. júna 2018 o nadobudnutí účinnosti zostávajúcich ustanovení schengenského acquis týkajúcich sa Schengenského informačného systému v Bulharskej republike a Rumunsku

text:
               2.7.2018

               SK

               Úradný vestník Európskej únie

               L 165/37

         ROZHODNUTIE RADY (EÚ) 2018/934
   z 25. júna 2018
   o nadobudnutí účinnosti zostávajúcich ustanovení schengenského acquis týkajúcich sa Schengenského informačného systému v Bulharskej republike a Rumunsku
   RADA EURÓPSKEJ ÚNIE,
   so zreteľom na Akt o pristúpení Bulharskej republiky a Rumunska, a najmä na jeho článok 4 ods. 2,
   so zreteľom na stanovisko Európskeho parlamentu (1),
   keďže:

               (1)

               Podľa článku 4 ods. 2 prvého pododseku Aktu o pristúpení Bulharskej republiky a Rumunska (ďalej len „Akt o pristúpení z roku 2005“) sa ustanovenia schengenského acquis okrem tých, ktoré sú uvedené v prílohe II k uvedenému aktu, ku ktorému Bulharská republika (ďalej len „Bulharsko“) a Rumunsko pristupujú pri pristúpení, uplatňujú v Bulharsku a Rumunsku podľa príslušného rozhodnutia Rady až po overení, že sa splnili nevyhnutné podmienky na uplatňovanie všetkých častí schengenského acquis.

               (2)

               Rada prijala 29. júna 2010 rozhodnutie 2010/365/EÚ (2). Na základe uvedeného rozhodnutia sa na Bulharsko a Rumunsko začali od 15. októbra 2010 uplatňovať ustanovenia schengenského acquis týkajúce sa Schengenského informačného systému (ďalej len „SIS“) s výnimkou povinnosti odoprieť vstup na územie alebo pobyt na ňom príslušníkom tretích krajín, v prípade ktorých vydal iný členský štát zápis na účely odopretia vstupu alebo pobytu v súlade s nariadením Európskeho parlamentu a Rady (ES) č. 1987/2006 (3) a povinnosti zdržať sa vydávania zápisov a vkladania dodatočných informácií do SIS, ako aj výmeny doplňujúcich informácií o štátnych príslušníkoch tretích krajín na účely odopretia vstupu alebo pobytu v súlade s nariadením (ES) č. 1987/2006 (ďalej len „zostávajúce obmedzenia“).

               (3)

               Rada v súlade s platnými schengenskými hodnotiacimi postupmi dospela 9. júna 2011 k záveru, že Bulharsko a Rumunsko splnili podmienky vo všetkých oblastiach schengenského acquis vzťahujúcich sa na vzdušné hranice, pozemné hranice, policajnú spoluprácu, ochranu údajov, SIS, námorné hranice a víza.

               (4)

               Rada 12. októbra 2017 prijala rozhodnutie (EÚ) 2017/1908 (4) o nadobudnutí účinnosti niektorých ustanovení schengenského acquis týkajúcich sa vízového informačného systému v Bulharsku a Rumunsku (ďalej len „VIS“) bez toho, aby bolo dotknuté samostatné rozhodnutie Rady, ktoré sa má prijať jednomyseľne v súlade s článkom 4 ods. 2 Aktu o pristúpení z roku 2005, pokiaľ ide o zrušenie kontrol na vnútorných hraniciach dotknutých členských štátov. Účelom nadobudnutia účinnosti týchto ustanovení, ktoré Bulharsko a Rumunsko oprávňujú na prístup k údajom VIS na účely konzultácie a v súlade s postupmi a podmienkami stanovenými v danom rozhodnutí, je uľahčenie kontrol zo strany Bulharska a Rumunska na hraničných priechodoch na ich vonkajších hraniciach, ktoré sú schengenskými vonkajšími hranicami, ako aj v rámci ich územia, čím sa zvýši úroveň bezpečnosti v schengenskom priestore a uľahčí sa boj proti závažnej trestnej činnosti a terorizmu.

               (5)

               V záujme zvýšenia úrovne bezpečnosti v schengenskom priestore a zefektívnenia boja proti závažnej trestnej činnosti a terorizmu by sa mali zefektívniť kontroly zo strany Bulharska a Rumunska na ich vonkajších hraniciach a v rámci ich územia tým, že tieto krajiny budú vydávať zápisy SIS na účely odopretia vstupu alebo pobytu, ako aj tým, že budú vykonávať takéto zápisy, ktoré vložili iné členské štáty, najmä ak sa tieto zápisy zakladajú na hrozbe pre verejný poriadok, verejnú bezpečnosť alebo národnú bezpečnosť. S cieľom zabezpečiť, aby Bulharsko a Rumunsko mali povinnosť odoprieť vstup alebo pobyt na svojom území štátnym príslušníkom tretích krajín, v prípade ktorých iný členský štát vydal zákaz vstupu, ako aj povinnosť vydávať takéto zápisy SIS, je potrebné zrušiť zostávajúce obmedzenia týkajúce sa používania SIS. Zrušenie týchto obmedzení v Bulharsku a Rumunsku prispeje k zvýšeniu úrovne bezpečnosti v schengenskom priestore a zefektívni boj proti závažnej trestnej činnosti a terorizmu.

               (6)

               Je potrebné stanoviť dátum, od ktorého by sa zostávajúce obmedzenia schengenského acquis týkajúce sa SIS mali zrušiť. Článok 25 Dohovoru, ktorým sa vykonáva Schengenská dohoda zo 14. júna 1985 uzatvorená medzi vládami štátov hospodárskej únie Beneluxu, Nemeckej spolkovej republiky a Francúzskej republiky o postupnom zrušení kontrol na ich spoločných hraniciach (5) (ďalej len „Schengenská dohoda“) o konzultáciách pri udelení povolenia k pobytu a oznámeniach na účely odmietnutia vstupu by sa mali uplatňovať od rovnakého dátumu.

               (7)

               Toto rozhodnutie nemá vplyv na zrušenie kontrol na vnútorných hraniciach dotknutých členských štátov, ktoré by malo byť predmetom samostatného rozhodnutia Rady, ktoré sa má prijať jednomyseľne v súlade s článkom 4 ods. 2 Aktu o pristúpení z roku 2005.

               (8)

               Vzhľadom na to, že overovanie týkajúce sa Bulharska a Rumunska v súlade s platnými postupmi schengenského hodnotenia sa už ukončilo podľa článku 4 ods. 2 Aktu o pristúpení z roku 2005, overovanie podľa článku 1 ods. 1 písm. b) nariadenia Rady (EÚ) č. 1053/2013 (6) sa v súvislosti s týmito členskými štátmi už nebude vykonávať. Po prijatí tohto rozhodnutia by však zrušenie zostávajúcich obmedzení používania SIS malo nadobudnúť účinnosť dňa 1. augusta 2018.

               (9)

               Pokiaľ ide o Island a Nórsko, toto rozhodnutie predstavuje vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a vývoji schengenského acquis (7), ktoré patria do oblasti uvedenej v článku 1 bode G rozhodnutia Rady 1999/437/ES (8).

               (10)

               Pokiaľ ide o Švajčiarsko, toto rozhodnutie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (9), ktoré patria do oblasti uvedenej v článku 1 bode G rozhodnutia 1999/437/ES v spojení s článkom 3 rozhodnutia Rady 2008/146/ES (10).

               (11)

               Pokiaľ ide o Lichtenštajnsko, toto rozhodnutie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (11), ktoré patria do oblasti uvedenej v článku 1 bode G rozhodnutia 1999/437/ES v spojení s článkom 3 rozhodnutia Rady 2011/350/EÚ (12),

         PRIJALA TOTO ROZHODNUTIE:
   Článok 1
   1.   Zostávajúce obmedzenia schengenského acquis týkajúce sa VIS, uvedené v článku 1 ods. 4 písm. a) a b) rozhodnutia 2010/365/EÚ sa neuplatňujú na Bulharsko a Rumunsko vo vzťahoch medzi týmito krajinami a v ich vzťahoch s Belgickým kráľovstvom, Českou republikou, Dánskym kráľovstvom, Spolkovou republikou Nemecko, Estónskou republikou, Helénskou republikou, Španielskym kráľovstvom, Francúzskou republikou, Talianskou republikou, Lotyšskou republikou, Litovskou republikou, Luxemburským veľkovojvodstvom, Maďarskom, Maltskou republikou, Holandským kráľovstvom, Rakúskou republikou, Poľskou republikou, Portugalskou republikou, Slovinskou republikou, Slovenskou republikou, Fínskou republikou a Švédskym kráľovstvom, ako aj Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou.
   2.   Článok 25 Schengenského dohovoru sa uplatňuje na Bulharsko a Rumunsko, vo vzťahoch medzi týmito krajinami a v ich vzťahoch so štátmi uvedenými v odseku 1 tohto článku.
   3.   Odseky 1 a 2 tohto článku sa uplatňujú bez toho, aby bolo dotknuté prijatie rozhodnutia Rady, ktorým sa stanoví dátum zrušenia kontrol na vnútorných hraniciach s Bulharskom a Rumunskom.
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. augusta 2018.
   Článok 3
   Toto rozhodnutie sa uplatňuje v súlade so zmluvami.

      V Luxemburgu 25. júna 2018

            Za Radu

            predseda

         N. DIMOV

      (1)  Stanovisko z 13. júna 2018 (zatiaľ neuverejnené v úradnom vestníku).

      (2)  Rozhodnutie Rady 2010/365/EÚ z 29. júna 2010 o uplatňovaní ustanovení schengenského acquis týkajúcich sa Schengenského informačného systému v Bulharskej republike a Rumunsku (Ú. v. EÚ L 166, 1.7.2010, s. 17).

      (3)  Nariadenie Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II) (Ú. v. EÚ L 381, 28.12.2006, s. 4).

      (4)  Rozhodnutie Rady (EÚ) 2017/1908 z 12. októbra 2017 o nadobudnutí účinnosti niektorých ustanovení schengenského acquis týkajúcich sa vízového informačného systému v Bulharskej republike a Rumunsku (Ú. v. EÚ L 269, 19.10.2017, s. 39).

      (5)  Ú. v. ES L 239, 22.9.2000, s. 19.

      (6)  Nariadenie Rady (EÚ) č. 1053/2013 zo 7. októbra 2013, ktorým sa vytvára hodnotiaci a monitorovací mechanizmus na overenie uplatňovania schengenského acquis a ktorým sa zrušuje rozhodnutie výkonného výboru zo 16. septembra 1998, ktorým bol zriadený Stály výbor pre hodnotenie a vykonávanie Schengenu (Ú. v. EÚ L 295, 6.11.2013, s. 27).

      (7)  Ú. v. ES L 176, 10.7.1999, s. 36.

      (8)  Rozhodnutie Rady 1999/437/ES zo 17. mája 1999 o určitých vykonávacích predpisoch k dohode uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji schengenského acquis (Ú. v. ES L 176, 10.7.1999, s. 31).

      (9)  Ú. v. EÚ L 53, 27.2.2008, s. 52.

      (10)  Rozhodnutie Rady 2008/146/ES z 28. januára 2008 o uzavretí v mene Európskeho spoločenstva Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (Ú. v. EÚ L 53, 27.2.2008, s. 1).

      (11)  Ú. v. EÚ L 160, 18.6.2011, s. 21.

      (12)  Rozhodnutie Rady 2011/350/EÚ zo 7. marca 2011 o uzavretí v mene Európskej únie Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k implementácii, uplatňovaniu a rozvoju schengenského acquis, ktoré sa vzťahuje na zrušenie kontrol na vnútorných hraniciach a pohyb osôb (Ú. v. EÚ L 160, 18.6.2011, s. 19).


title: Rozhodnutie Rady z 26. júna 2018, ktorým sa vymenúva sedem členov správnej rady Európskeho úradu pre bezpečnosť potravín

text:
                  2.7.2018

                  SK

                  Úradný vestník Európskej únie

                  C 230/2

            ROZHODNUTIE RADY
      z 26. júna 2018,
      ktorým sa vymenúva sedem členov správnej rady Európskeho úradu pre bezpečnosť potravín
      (2018/C 230/02)
      RADA EURÓPSKEJ ÚNIE,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 25 ods. 1,
      so zreteľom na zoznam kandidátov, ktorý Rade predložila Európska komisia listom z 24. januára 2018,
      so zreteľom na stanoviská Európskeho parlamentu uvedené v liste zo 16. mája 2018,
      keďže:

                  (1)

                  Je mimoriadne dôležité zabezpečiť nezávislosť, vysokú vedeckú kvalitu, transparentnosť a efektívnosť Európskeho úradu pre bezpečnosť potravín. Takisto je nevyhnutné zabezpečiť spoluprácu tohto úradu s členskými štátmi.

                  (2)

                  Funkčné obdobie siedmich členov správnej rady Európskeho úradu pre bezpečnosť potravín sa končí 30. júna 2018.

                  (3)

                  Preskúmal sa zoznam, ktorý predložila Komisia, s cieľom vymenovať sedem nových členov správnej rady Európskeho úradu pre bezpečnosť potravín na základe dokumentácie poskytnutej Komisiou a na základe stanovísk Európskeho parlamentu. Cieľom je zabezpečiť čo najvyššiu kompetentnosť, široký rozsah príslušných odborných schopností, napríklad v oblasti riadenia a verejnej správy, a čo najširšie geografické zastúpenie v rámci Únie.

                  (4)

                  Podľa článku 25 ods. 1 nariadenia (ES) č. 178/2002 sa vyžaduje, aby štyria členovia správnej rady Európskeho úradu pre bezpečnosť potravín pochádzali z organizácií zastupujúcich spotrebiteľské a iné záujmy v potravinovom reťazci. Dňa 30. júna 2018 sa skončí funkčné obdobie troch zodpovedajúcich členov správnej rady, z ktorých jeden pochádza z organizácií zastupujúcich spotrebiteľské záujmy a dvaja pochádzajú z organizácií zastupujúcich iné záujmy v potravinovom reťazci. Týchto členov by preto mali nahradiť členovia, ktorí pochádzajú z organizácií zastupujúcich spotrebiteľské a iné záujmy v potravinovom reťazci, pričom zastúpené by mali byť obe podkategórie – spotrebiteľské aj iné záujmy v potravinovom reťazci.

                  (5)

                  V článku 25 ods. 2 nariadenia (ES) č. 178/2002 sa stanovuje, že funkčné obdobie členov má byť štyri roky a môže sa jedenkrát obnoviť. Jeden z kandidátov, ktorí pochádza z organizácií zastupujúcich spotrebiteľské záujmy, už bol vymenovaný za člena správnej rady na základe rozhodnutí Rady z 24. júna 2013 (2) a zo 16. júna 2014 (3). Najprv zastával funkciu jeden rok počas zvyšku funkčného obdobia člena, ktorý odstúpil, a následne bol vymenovaný na celé štvorročné funkčné obdobie. Tento člen by preto mal byť vymenovaný len na tri roky, aby celková dĺžka jeho funkčného obdobia nepresiahla osem rokov,

            PRIJALA TOTO ROZHODNUTIE:
      Článok 1
      Za nových členov správnej rady Európskeho úradu pre bezpečnosť potravín na obdobie od 1. júla 2018 do 30. júna 2022 sa týmto vymenúvajú:
      Geronimo Răducu BRĂNESCU
      Herman DIRICKS
      Libor DUPAL (*1)

      Iñaki EGUILEOR
      András SZÉKÁCS
      Annette TOFT (*2)

      Článok 2
      Za nového člena správnej rady Európskeho úradu pre bezpečnosť potravín na obdobie od 1. júla 2018 do 30. júna 2021 sa vymenúva:
      Raymond O'ROURKE (*3)

      Článok 3
      Toto rozhodnutie nadobúda účinnosť dňom jeho prijatia.

         V Luxemburgu 26. júna 2018

               Za Radu

               predsedníčka

            E. ZAHARIEVA

         (1)  Ú. v. ES L 31, 1.2.2002, s. 1.

         (2)  Rozhodnutie Rady z 24. júna 2013, ktorým sa vymenúva člen správnej rady Európskeho úradu pre bezpečnosť potravín (Ú. v. EÚ C 187, 29.6.2013, s. 7).

         (3)  Rozhodnutie Rady zo 16. júna 2014, ktorým sa vymenúva polovica členov správnej rady Európskeho úradu pre bezpečnosť potravín (Ú. v. EÚ C 192, 21.6.2014, s. 2).

         (*1)  Pochádza z organizácií zastupujúcich spotrebiteľské záujmy.

         (*2)  Pochádza z organizácií zastupujúcich iné záujmy v potravinovom reťazci.

         (*3)  Pochádza z organizácií zastupujúcich spotrebiteľské záujmy.


title: Rozhodnutie Rady (SZBP) 2018/1125 z 10. augusta 2018, ktorým sa mení rozhodnutie (SZBP) 2015/740 o reštriktívnych opatreniach vzhľadom na situáciu v Južnom Sudáne

text:
                  13.8.2018

                  SK

                  Úradný vestník Európskej únie

                  L 204/48

         ROZHODNUTIE RADY (SZBP) 2018/1125
         z 10. augusta 2018,
         ktorým sa mení rozhodnutie (SZBP) 2015/740 o reštriktívnych opatreniach vzhľadom na situáciu v Južnom Sudáne
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 7. mája 2015 prijala rozhodnutie (SZBP) 2015/740 (1) o reštriktívnych opatreniach vzhľadom na situáciu v Južnom Sudáne.

                     (2)

                     Bezpečnostná rada Organizácie Spojených národov prijala 13. júla 2018 rezolúciu č. 2428 (2018), ktorou sa predovšetkým ukladá zbrojné embargo a dopĺňajú dve osoby na zoznam osôb a subjektov, na ktoré sa vzťahujú reštriktívne opatrenia.

                     (3)

                     Rozhodnutie (SZBP) 2015/740 by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Rozhodnutie (SZBP) 2015/740 sa mení takto:

                        1.

                        Článok 1 ods. 2 sa nahrádza takto:

                           „2.   Taktiež sa zakazuje:

                                       a)

                                       poskytovať priamo alebo nepriamo technickú pomoc, sprostredkovateľské služby alebo iné služby vrátane poskytnutia ozbrojeného žoldnierskeho personálu akejkoľvek fyzickej alebo právnickej osobe, subjektu alebo orgánu v Južnom Sudáne alebo na použitie v tejto krajine v súvislosti s vojenskými činnosťami alebo v súvislosti s položkami uvedenými v odseku 1 alebo v súvislosti s poskytovaním, výrobou, údržbou a využívaním týchto položiek;

                                       b)

                                       poskytovať priamo alebo nepriamo finančné prostriedky alebo finančnú pomoc akejkoľvek fyzickej alebo právnickej osobe, subjektu alebo orgánu v Južnom Sudáne alebo na použitie v tejto krajine v súvislosti s vojenskými činnosťami alebo v súvislosti s položkami uvedenými v odseku 1, a to najmä granty, pôžičky a poistenie vývozného úveru, ako aj poistenie alebo zaistenie, na akýkoľvek predaj, dodávku, transfer alebo vývoz týchto položiek alebo na poskytnutie súvisiacej technickej pomoci, sprostredkovateľských alebo iných služieb;

                                       c)

                                       vedome a úmyselne sa zúčastňovať na činnostiach, ktorých cieľom alebo dôsledkom je obchádzanie opatrení uvedených v písmenách a) alebo b).“

                        2.

                        Článok 2 sa nahrádza takto:

                           „Článok 2
                           Článok 1 sa nevzťahuje na predaj, dodávku, transfer alebo vývoz:

                                       a)

                                       zbraní a súvisiaceho materiálu a ani na odbornú prípravu a pomoc, ktoré sú určené výlučne na podporu personálu OSN vrátane misie Organizácie Spojených národov v Juhosudánskej republike (UNMISS) a dočasných bezpečnostných síl Organizácie Spojených národov pre Abyei (UNISFA) alebo na využitie z ich strany;

                                       b)

                                       nesmrtiaceho vojenského vybavenia určeného výlučne na humanitárne alebo ochranné účely a súvisiacu technickú pomoc a odbornú prípravu, ako sa vopred oznámilo Výboru Bezpečnostnej rady zriadenému na základe rezolúcie č. 2206 (2015) (ďalej len „výbor“);

                                       c)

                                       ochranného oblečenia vrátane nepriestrelných viest a vojenských heliem, ktoré do Južného Sudánu dočasne vyváža personál OSN, zástupcovia médií a humanitárni a rozvojoví pracovníci a sprievodný personál, a to výlučne na svoju osobnú potrebu;

                                       d)

                                       zbraní a súvisiaceho materiálu dočasne vyvážaného do Južného Sudánu ozbrojenými silami štátu, ktorý podniká akciu, v súlade s medzinárodným právom výlučne a priamo nato, aby uľahčili ochranu a evakuáciu občanov a tých, ktorí patria pod konzulárnu zodpovednosť Južného Sudánu, ako sa oznámilo výboru;

                                       e)

                                       zbraní a súvisiaceho materiálu a ani na technickú odbornú prípravu a pomoc pre osobitnú regionálnu jednotku Africkej únie alebo na jej podporu, ktoré sú určené výlučne na regionálne operácie na boj proti Armáde božieho odporu, ako sa vopred oznámilo výboru;

                                       f)

                                       zbraní a súvisiaceho materiálu a ani na technickú odbornú prípravu a pomoc, ktoré sú určené výlučne na podporu plnenia podmienok mierovej dohody a ktoré vopred schválil výbor;

                                       g)

                                       iný predaj alebo dodávky zbraní a súvisiaceho materiálu alebo poskytovanie pomoci alebo personálu, ktoré vopred schválil výbor.“

                        3.

                        Vkladá sa tento článok:

                           „Článok 2a

                              1.   Členské štáty skontrolujú v súlade so svojimi vnútroštátnymi orgánmi, právnymi predpismi a medzinárodným právom každý náklad do Južného Sudánu na svojom území vrátane morských prístavov a letísk, ak majú informácie, ktoré ich vedú k dôvodnému podozreniu, že náklad obsahuje položky, ktorých dodávky, predaj, transfer alebo vývoz je podľa článku 1 zakázaný.

                              2.   Ak členské štáty zistia položky, ktorých dodávky, predaj, transfer alebo vývoz je podľa článku 1 zakázaný, zaistia ich a zneškodnia (napríklad zlikvidovaním, znefunkčnením, uskladnením alebo transferom do iného štátu, ako je štát pôvodu alebo štát určenia, na účely zneškodnenia).“

                        4.

                        V článku 3 ods. 1 sa písmeno a) nahrádza takto:

                                    „a)

                                    ktoré označila Bezpečnostná rada alebo výbor v súlade s bodmi 6, 7, 8 a 9 rezolúcie BR OSN č. 2206 (2015) a v súlade s bodom 14 rezolúcie BR OSN č. 2428 (2018), ako sa uvádzajú v prílohe I k tomuto rozhodnutiu;“

                        5.

                        V článku 6 ods. 1 sa písmeno a) nahrádza takto:

                                    „a)

                                    osôb a subjektov, ktoré označila Bezpečnostná rada alebo výbor v súlade s bodmi 6, 7, 8 a 12 rezolúcie BR OSN č. 2206 (2015) a v súlade s bodom 14 rezolúcie BR OSN č. 2428 (2018), ako sa uvádzajú v prílohe I k tomuto rozhodnutiu;“.

            Článok 2
            Príloha I k rozhodnutiu (SZBP) 2015/740 sa týmto mení tak, ako sa uvádza v prílohe I k tomuto rozhodnutiu.

            Článok 3
            Príloha II k rozhodnutiu (SZBP) 2015/740 sa týmto mení tak, ako sa uvádza v prílohe II k tomuto rozhodnutiu.

            Článok 4
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Bruseli 10. augusta 2018

                  Za Radu

                  predseda

               G. BLÜMEL

            (1)  Rozhodnutie Rady (SZBP) 2015/740 zo 7. mája 2015 o reštriktívnych opatreniach vzhľadom na situáciu v Južnom Sudáne a o zrušení rozhodnutia 2014/449/SZBP (Ú. v. EÚ L 117, 8.5.2015, s. 52).

            PRÍLOHA I
            Do zoznamu uvedeného v prílohe I k rozhodnutiu (SZBP) 2015/740 sa dopĺňajú tieto osoby:

               „7.   Malek REUBEN RIAK RENGU (alias: a) Malek Ruben)

               Hodnosť: generálporučík
               Označenie: a) zástupca náčelníka generálneho štábu pre logistiku, b) zástupca náčelníka generálneho štábu a generálny inšpektor armády
               Dátum narodenia: 1. január 1960
               Miesto narodenia: Yei, Južný Sudán
               Štátna príslušnosť: Južný Sudán
               Dátum označenia OSN: 13. júl 2018

                  Ďalšie informácie: Ako zástupca náčelníka generálneho štábu pre logistiku v rámci Sudánskej ľudovej oslobodzovacej armády (SPLA) bol Riak jedným z vedúcich funkcionárov vlády Južného Sudánu, ktorý plánoval ofenzívu v štáte Unity v roku 2015 a dohliadal na ňu, ktorá viedla k rozsiahlej deštrukcii a veľkému vysídľovaniu obyvateľstva.

                  Informácie zo súhrnu dôvodov zaradenia do zoznamu, ktoré poskytol sankčný výbor:

               Malek Ruben Riak bol zaradený do zoznamu 13. júla 2018 podľa bodu 6, bodu 7 písm. a) a bodu 8 rezolúcie č. 2206 (2015), ako sa opätovne potvrdilo v rezolúcii č. 2418 (2018) za „činnosti alebo politiky ohrozujúce mier, bezpečnosť alebo stabilitu Južného Sudánu“; „činnosti alebo politiky, ktorých cieľom alebo dôsledkom je rozšíriť alebo predĺžiť konflikt v Južnom Sudáne ...“ a ako líder „akéhokoľvek subjektu vrátane akejkoľvek juhosudánskej vlády, opozície, milícií alebo inej skupiny, ktorá sa zapojila alebo ktorej členovia sa zapojili do ktorejkoľvek z činností uvedených v bodoch 6 a 7“ a podľa bodu 14 písm. e) tejto rezolúcie za „plánovanie, riadenie alebo páchanie činov zahŕňajúcich sexuálne násilie a rodovo motivované násilie v Južnom Sudáne“.
               Podľa správy vypracovanej panelom expertov pre Južný Sudán v januári 2016 (S/2016/70) bol Riak jedným zo skupiny vysokých bezpečnostných funkcionárov, ktorí plánovali ofenzívu v štáte Unity proti Sudánskemu ľudovému oslobodzovaciemu hnutiu v opozícii (SPLM-IO) so začiatkom v januári 2015 a od konca apríla 2015 následne dohliadal na jej vykonanie. Vláda Južného Sudánu začala vyzbrojovať mládež komunity Bul Nuer začiatkom roku 2015, aby uľahčila jej účasť na ofenzíve. Väčšina mládeže z komunity Bul Nuer už mala prístup k automatickým zbraniam typu AK, ale na pokračovanie ich operácií bola kľúčová munícia. Panel expertov uviedol dôkazy vrátane svedectva z vojenských zdrojov, že muníciu mládežníckym skupinám dodávali z veliteľstva SPLA osobitne na účely tejto ofenzívy. Riak bol v tom čase v rámci SPLA zástupcom náčelníka generálneho štábu pre logistiku. Ofenzíva viedla k systematickému ničeniu dedín a infraštruktúry, nútenému vysídľovaniu miestneho obyvateľstva, bezohľadnému zabíjaniu a mučeniu civilného obyvateľstva, rozšírenému používaniu sexuálneho násilia, a to aj voči starším ľuďom a deťom, ako aj únosom a náborom detí ako vojakov a k veľkému vysídľovaniu obyvateľstva. Po zničení veľkej časti južných a centrálnych častí štátu zverejnili viaceré médiá a humanitárne organizácie, ako aj misia OSN v Juhosudánskej republike (UNMISS) správy o rozsahu zneužívania, ku ktorému dochádzalo.
               8.   Paul MALONG AWAN (alias: a) Paul Malong Awan Anei, b) Paul Malong, c) Bol Malong)

               Hodnosť: generál
               Označenie: a) bývalý náčelník generálneho štábu Sudánskej ľudovej oslobodzovacej armády (SPLA), b) bývalý guvernér štátu, Severný Bahr el-Ghazal
               Dátum narodenia: a) 1962, b) 4. december 1960, c) 12. apríl 1960
               Miesto narodenia: Malualkon, Južný Sudán
               Štátna príslušnosť: a) Južný Sudán, b) Uganda
               Číslo pasu: a) juhosudánske číslo S00004370, b) juhosudánske číslo D00001369, c) sudánske číslo 003606, d) sudánské číslo 00606, e) sudánske číslo B002606
               Dátum označenia OSN: 13. júl 2018

                  Ďalšie informácie: Ako náčelník generálneho štábu SPLA Malong rozšíril alebo predĺžil konflikt v Južnom Sudáne porušeniami dohody o zastavení prejavov nepriateľstva a porušeniami Dohody o vyriešení konfliktu v Južnom Sudáne z roku 2015 (ARCSS). Údajne riadil úsilie o zabitie opozičného lídra Rieka Machara. Jednotkám SPLA nariadil, aby bránili preprave humanitárnych zásob. Pod vedením Malonga napádala SPLA civilné obyvateľstvo, školy a nemocnice; prinútila obyvateľstvo k vysídľovaniu; vykonávala násilné zmiznutia; svojvoľne zadržiavala civilistov; a konala akty mučenia a znásilňovania. Malong mobilizoval kmeňovú milíciu Mathiang Anyoor Dinka, ktorá používa detských vojakov. Pod jeho vedením SPLA obmedzila prístup UNMISS, spoločnej monitorovacej a hodnotiacej komisie (JMEC) a mechanizmu na monitorovanie prímeria a prechodných bezpečnostných opatrení (CTSAMM) k jednotlivým miestam, aby mohli vyšetrovať a dokumentovať porušenia.

                  Informácie zo súhrnu dôvodov zaradenia do zoznamu, ktoré poskytol sankčný výbor:

               Paul Malong Awan bol zaradený do zoznamu 13. júla 2018 podľa bodu 6, 7 písm. a), b), c), d) a f) a bodu 8 rezolúcie č. 2206 (2015), ako sa opätovne potvrdilo v rezolúcii č. 2418 (2018) za „činnosti alebo politiky, ktorých cieľom alebo dôsledkom je rozšíriť alebo predĺžiť konflikt v Južnom Sudáne alebo zabrániť zmiereniu alebo mierovým rozhovorom alebo procesom vrátane porušovania dohody o zastavení prejavov nepriateľstva“; „činnosti alebo politiky, ktoré ohrozujú prechodné dohody alebo oslabujú politický proces v Južnom Sudáne“; za „zastrašovanie civilného obyvateľstva vrátane žien a detí prostredníctvom násilia (vrátane zabíjania, mrzačenia, mučenia alebo znásilňovania alebo iného sexuálneho násilia), únosov, nedobrovoľných zmiznutí, násilného presídľovania alebo útokov na školy, nemocnice, miesta náboženského významu alebo miesta, kde hľadá útočisko civilné obyvateľstvo, alebo prostredníctvom konania, ktoré predstavuje závažné porušovanie ľudských práv alebo medzinárodného humanitárneho práva“; za „plánovanie, riadenie alebo vykonávanie násilných činov, ktoré porušujú platné medzinárodné právo v oblasti ľudských práv alebo medzinárodné humanitárne právo, alebo činy, ktoré predstavujú porušovanie ľudských práv, v Južnom Sudáne“; „používanie alebo nábor detí ozbrojenými skupinami alebo ozbrojenými silami v kontexte ozbrojeného konfliktu v Južnom Sudáne“; za „zabraňovanie činnosti medzinárodných misií na udržiavanie mieru, diplomatických alebo humanitárnych misií v Južnom Sudáne vrátane monitorovacieho a overovacieho mechanizmu IGAD alebo dodávkam alebo poskytovaniu humanitárnej pomoci, alebo prístupu k nej“; a ako líder „akéhokoľvek subjektu vrátane akejkoľvek juhosudánskej vlády, opozície, milícií alebo inej skupiny, ktorá sa zapojila alebo ktorej členovia sa zapojili do ktorejkoľvek z činností uvedených v bodoch 6 a 7“.
               Malong slúžil ako náčelník generálneho štábu SPLA od 23. apríla 2014 od mája 2017. Vo svojej bývalej pozícii ako náčelník generálneho štábu rozšíril alebo predĺžil konflikt v Južnom Sudáne porušeniami dohody o zastavení prejavov nepriateľstva a porušeniami Dohody o vyriešení konfliktu v Južnom Sudáne z roku 2015 (ARCSS). Od začiatku augusta 2016 Malong údajne riadil úsilie o zabitie juhosudánskeho opozičného lídra Rieka Machara. Malong vedome nerešpektujúc rozkazy prezidenta Salvu Kiira nariadil 10. júla 2016 útoky tankov, helikoptér a pechoty na rezidenciu Machara a na základňu Sudánskeho ľudového oslobodzovacieho hnutia v opozícii (SPLM-IO) v Jebele. Malong osobne z veliteľstva SPLA dohliadal na operáciu zameranú na chytenie Machara. Od začiatku augusta 2016 Malong chcel, aby SPLA bezodkladne útočila na miesto, kde sa Machara údajne nachádzal, pričom veliteľom SPLA oznámil, aby ho nenechali nažive. Okrem toho informácie naznačujú, že začiatkom roku 2016 prikázal Malong jednotkám SPLA, aby zabránili preprave humanitárnych zásob cez rieku Níl, kde desiatky tisíc ľudí trpelo hladom, pričom tvrdil, že potravinová pomoc by sa nedostala k civilnému obyvateľstvu, ale by sa odklonila k skupinám milície. Na základe rozkazov Malonga sa dodávky potravín nemohli prepravovať cez rieku Níl minimálne dva týždne.
               Počas svojho pôsobenia ako náčelník generálneho štábu SPLA bol Malong zodpovedný za to, že SPLA a jej spojenecké sily páchali závažné porušenia vrátane útokov na civilné obyvateľstvo, násilného vysídľovania, nedobrovoľných zmiznutí, svojvoľného zadržiavania, mučenia a znásilňovania. Pod Malongovým vedením SPLA začala s útokmi proti civilnému obyvateľstvu a úmyselne zabíjala neozbrojené obyvateľstvo na úteku. Len v oblasti Yei zdokumentovala OSN, že v období medzi júlom 2016 a januárom 2017 SPLA a jej spojenecké sily zabili 114 civilných obyvateľov. SPLA úmyselne napádala školy a nemocnice. V apríli 2017 Malong údajne nariadil, aby SPLA vyhnala všetkých ľudí, vrátane civilného obyvateľstva, z oblasti okolo mesta Wau. Malong údajne nenamietal proti tomu, aby SPLA zabíjala civilné obyvateľstvo, pričom osoby podozrivé zo schovávania rebelov boli považované za legitímne ciele.
               Podľa správy o Južnom Sudáne z 15. októbra 2014, ktorú vypracovala vyšetrovacia komisia Africkej únie, bol Malong zodpovedný za masovú mobilizáciu kmeňovej milície Mathiang Anyoor Dinka, ktorá podľa dokumentácie mechanizmu na monitorovanie prímeria a prechodných bezpečnostných opatrení (CTSAMM) používa detských vojakov.
               V čase, keď Malong velil SPLA, vládne sily pravidelne obmedzovali prístup misie OSN v Juhosudánskej republike (UNMISS), spoločnej monitorovacej a hodnotiacej komisie (JMEC) a mechanizmu na monitorovanie prímeria a prechodných bezpečnostných opatrení (CTSAMM), keď sa pokúšali vyšetrovať a dokumentovať prípady zneužívania. Napríklad 5. apríla 2017 sa spoločná hliadka OSN a CTSAMM pokúsila dostať do Pajoku, ale vojaci SPLA jej v tom zabránili.“

            PRÍLOHA II
            Z prílohy II k rozhodnutiu (SZBP) 2015/740 sa vypúšťajú záznamy o osobách uvedených nižšie:

                        —

                                    1.

                                    Paul Malong;

                        —

                                    3.

                                    Malek Reuben Riak.


title: Rozhodnutie Rady zo 4. septembra 2018, ktorým sa prijíma pozícia Rady k návrhu opravného rozpočtu Európskej únie č. 4 na rozpočtový rok 2018

text:
                  6.9.2018

                  SK

                  Úradný vestník Európskej únie

                  C 314/3

         ROZHODNUTIE RADY
         zo 4. septembra 2018,
         ktorým sa prijíma pozícia Rady k návrhu opravného rozpočtu Európskej únie č. 4 na rozpočtový rok 2018
         (2018/C 314/04)
         RADA EURÓPSKEJ ÚNIE
         so zreteľom na Zmluvu o fungovaní Európskej únie, a najmä na jej článok 314, v spojení so Zmluvou o založení Európskeho spoločenstva pre atómovú energiu, a najmä jej článkom 106a,
         so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (1), a najmä na jeho článok 41,
         keďže:

                     —

                     rozpočet Únie na rozpočtový rok 2018 sa s konečnou platnosťou prijal 30. novembra 2017 (2),

                     —

                     Komisia 31. mája 2018 predložila návrh obsahujúci návrh opravného rozpočtu č. 4 k všeobecnému rozpočtu na rozpočtový rok 2018,

               ROZHODLA TAKTO:

            Jediný článok
            Pozícia Rady k návrhu opravného rozpočtu Európskej únie č. 4 na rozpočtový rok 2018 bola prijatá 4. septembra 2018.
            Úplné znenie je k dispozícii na nahliadnutie alebo stiahnutie na internetovom sídle Rady: http://www.consilium.europa.eu/.

            V Bruseli 4. septembra 2018

                  Za Radu

                  predseda

               G. BLÜMEL

            (1)  Ú. v. EÚ L 298, 26.10.2012, s. 1.

            (2)  Ú. v. EÚ L 57, 28.2.2018, s. 1.


Rozhodnutie Komisie z 30/05/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.7000 - Liberty Global plc / Ziggo N.V. / Vodafone Group Plc) podľa nariadenia Rady (ES) č. 139/2004 (Iba anglické znenie je autentické)


               19.9.2018

               SK

               Úradný vestník Európskej únie

               C 334/193

      P8_TA(2017)0275
      Vymenovanie členky Európskej komisie
      Rozhodnutie Európskeho parlamentu zo 4. júla 2017 o schválení vymenovania pani Mariye Gabrielovej za členku Komisie (C8-0166/2017 – 2017/0805(NLE))
      (2018/C 334/23)

         Európsky parlament,

                  —

                  so zreteľom na článok 246 druhý odsek Zmluvy o fungovaní Európskej únie,

                  —

                  so zreteľom na článok 106a Zmluvy o založení Európskeho spoločenstva pre atómovú energiu,

                  —

                  so zreteľom na bod 6 Rámcovej dohody o vzťahoch medzi Európskym parlamentom a Európskou komisiou (1),

                  —

                  so zreteľom na odstúpenie pani Kristaliny Georgievy z funkcie členky Komisie,

                  —

                  so zreteľom na list Rady z 29. mája 2017, ktorým Rada konzultovala s Európskym parlamentom rozhodnutie, ktoré sa má prijať po spoločnej dohode s predsedom Komisie ohľadom vymenovania pani Mariye Gabrielovej za členku Komisie (C8-0166/2017),

                  —

                  so zreteľom na vypočutie pani Mariye Gabrielovej dňa 20. júna 2017, ktoré viedol Výbor pre priemysel, výskum a energetiku a Výbor pre kultúru a vzdelávanie v spojení s Výborom pre vnútorný trh a ochranu spotrebiteľa, Výborom pre právne veci a Výborom pre občianske slobody, spravodlivosť a vnútorné veci, a na hodnotiace vyhlásenie vypracované po tomto vypočutí,

                  —

                  so zreteľom na článok 118 a prílohu VI rokovacieho poriadku,

                  1.

                  schvaľuje vymenovanie pani Mariye Gabrielovej za členku Komisie na zvyšok funkčného obdobia Komisie, t. j. do 31. októbra 2019;

                  2.

                  poveruje svojho predsedu, aby toto rozhodnutie postúpil Rade, Komisii a vládam členských štátov.

         (1)  Ú. v. EÚ L 304, 20.11.2010, s. 47.


Rozhodnutie Komisie z 27/06/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8738 - RHÔNE CAPITAL / The FLUIDRA Founding Families / ZODIAC HOLDCO) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2018/1535 z 28. septembra 2018 o podpise, v mene Únie, Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

text:
                  15.10.2018

                  SK

                  Úradný vestník Európskej únie

                  L 257/23

         ROZHODNUTIE RADY (EÚ) 2018/1535
         z 28. septembra 2018
         o podpise, v mene Únie, Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d) a článok 79 ods. 2 písm. c) v spojení s jej článkom 218 ods. 5,
         so zreteľom na návrh Európskej komisie,
         keďže:

                     (1)

                     V článku 54 ods. 4 nariadenia Európskeho parlamentu a Rady (EÚ) 2016/1624 (1) sa stanovuje, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte. Dohoda o štatúte sa má vzťahovať na všetky aspekty potrebné na vykonávanie činností.

                     (2)

                     Rada 21. februára 2017 poverila Komisii začať rokovania s bývalou Juhoslovanskou republikou Macedónsko o dohode o štatúte, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko (ďalej len „dohoda“).

                     (3)

                     Rokovania o dohode sa začali 15. septembra 2017 a boli úspešne ukončené parafovaním dohody 18. júla 2018.

                     (4)

                     Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES (2); Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

                     (5)

                     Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (3); Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

                     (6)

                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu. Vzhľadom na to, že toto nariadenie je založené na schengenskom acquis, sa Dánsko v súlade s článkom 4 uvedeného protokolu rozhodne do šiestich mesiacov po rozhodnutí Rady o tomto nariadení, či ho bude transponovať do svojho vnútroštátneho práva.

                     (7)

                     Dohoda by sa mala podpísať a znenie spoločných vyhlásení priložených k tomuto rozhodnutiu schváliť,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje podpis Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko (ďalej len „dohoda“), s výhradou uzavretia uvedenej dohody (4).

            Článok 2
            Znenie spoločných vyhlásení priložených k tomuto rozhodnutiu sa v mene Únie schvaľuje.

            Článok 3
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.

            Článok 4
            Toto rozhodnutie nadobúda účinnosť dátumom jeho prijatia.

            V Bruseli 28. septembra 2018

                  Za Radu

                  predsedníčka

               M. SCHRAMBÖCK

            (1)  Nariadenie Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži, ktorým sa mení nariadenie Európskeho parlamentu a Rady (EÚ) 2016/399 a ktorým sa zrušuje nariadenie Európskeho parlamentu a Rady (ES) č. 863/2007, nariadenie Rady (ES) č. 2007/2004 a rozhodnutie Rady 2005/267/ES (Ú. v. EÚ L 251, 16.9.2016, s. 1).

            (2)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

            (3)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

            (4)  Text dohody sa uverejní spolu s rozhodnutím o uzavretí dohody.

            PRÍLOHA
            SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA
            Zmluvné strany berú na vedomie úzke vzťahy medzi Európskou úniou a Nórskom, Islandom, Švajčiarskom a Lichtenštajnskom, najmä na základe dohôd z 18. mája 1999 a 26. októbra 2004 týkajúcich sa pridruženia týchto krajín k vykonávaniu, uplatňovaniu a vývoju schengenského acquis.
            Za týchto okolností je žiaduce, aby orgány Nórska, Islandu, Švajčiarska a Lichtenštajnska na jednej strane a bývalá Juhoslovanská republika Macedónsko na strane druhej bezodkladne uzavreli dvojstranné dohody týkajúce sa činností, ktoré vykonáva Európska agentúra pre pohraničnú a pobrežnú stráž v bývalej Juhoslovanskej republike Macedónsko, a to za podobných podmienok ako v prípade tejto dohody.
            SPOLOČNÉ VYHLÁSENIE
            Obe strany súhlasia s tým, že pokiaľ nebude k dispozícii potvrdenie výkonného riaditeľa agentúry, budú sa vyhýbať akýmkoľvek opatreniam, ktoré by pravdepodobne mohli ohroziť možné následné trestné stíhanie člena tímu príslušnými orgánmi hostiteľského štátu, vrátane aktívneho uľahčovania návratu člena dotknutého tímu z operačných priestorov európskej pohraničnej a pobrežnej stráže v bývalej Juhoslovanskej republike Macedónsko do jeho/jej domovského členského štátu.


Rozhodnutie Komisie z 31/08/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9041 - Hutchison / Wind Tre) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 20/07/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8837 - Blackstone / Thomson Reuters Financial & Risk Business) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 17/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9107 - CGP Big Show Holdco, L.P. / NEP Group) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2018/1731 z 12. novembra 2018, ktorým sa vymenúvajú dvaja členovia a dvaja náhradníci Výboru regiónov navrhnutí Dánskym kráľovstvom

text:
                  16.11.2018

                  SK

                  Úradný vestník Európskej únie

                  L 288/9

         ROZHODNUTIE RADY (EÚ) 2018/1731
         z 12. novembra 2018,
         ktorým sa vymenúvajú dvaja členovia a dvaja náhradníci Výboru regiónov navrhnutí Dánskym kráľovstvom
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 305,
         so zreteľom na návrh dánskej vlády,
         keďže:

                     (1)

                     Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020. Rozhodnutím Rady (EÚ) 2016/552 (4) nahradil pán Erik NIELSEN 5. apríla 2016 pána Thomasa KASTRUP-LARSENA ako člena. Rozhodnutím Rady (EÚ) 2017/426 (5) nahradila 7. marca 2017 pani Kirstine BILLEOVÁ pána Erika NIELSENA ako členka a pani Kirsten JENSENOVÁ bola opätovne vymenovaná ako členka.

                     (2)

                     V dôsledku skončenia funkčného obdobia pani Kirstine BILLEOVEJ a pána Jensa Christiana GJESINGA sa uvoľnili dve miesta členov Výboru regiónov.

                     (3)

                     V dôsledku skončenia funkčného obdobia pána Johna SCHMIDTA ANDERSENA a pani Kirsten JENSENOVEJ sa uvoľnili dve miesta náhradníkov Výboru regiónov,

               PRIJALA TOTO ROZHODNUTIE:

            Článok 1
            Na zvyšný čas súčasného funkčného obdobia, ktoré trvá do 25. januára 2020, sa do Výboru regiónov vymenúvajú:

                        a)

                        za členov:

                                    —

                                    pán Jens Christian GJESING, Councillor Haderslev,

                                    —

                                    pani Kirstine BILLE, 2. Deputy Mayor Syddjurs,

                        b)

                        za náhradníkov:

                                    —

                                    pani Kirsten JENSEN, Mayor Hillerød,

                                    —

                                    pán Karsten SØNDERGAARD NIELSEN, Mayor Egedal.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 12. novembra 2018

                  Za Radu

                  predseda

               G. BLÜMEL

            (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

            (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

            (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

            (4)  Rozhodnutie Rady (EÚ) 2016/552 z 5. apríla 2016, ktorým sa vymenúva člen Výboru regiónov navrhnutý Dánskym kráľovstvom (Ú. v. EÚ L 95, 9.4.2016, s. 12).

            (5)  Rozhodnutie Rady (EÚ) 2017/426 zo 7. marca 2017, ktorým sa vymenúvajú člen a náhradník Výboru regiónov navrhnutí Dánskym kráľovstvom (Ú. v. EÚ L 64, 10.3.2017, s. 108).


title: Rozhodnutie Rady (EÚ) 2018/1730 z 12. novembra 2018 o pozícii, ktorá sa má v mene Európskej únie zaujať na druhom zasadnutí konferencie zmluvných strán Minamatského dohovoru o ortuti v súvislosti s prijatím usmernení o dočasnom uskladnení ortuti, ktorá nie je odpadom, environmentálne vhodným spôsobom podľa článku 10 ods. 2 a 3 uvedeného dohovoru

text:
                  16.11.2018

                  SK

                  Úradný vestník Európskej únie

                  L 288/7

         ROZHODNUTIE RADY (EÚ) 2018/1730
         z 12. novembra 2018
         o pozícii, ktorá sa má v mene Európskej únie zaujať na druhom zasadnutí konferencie zmluvných strán Minamatského dohovoru o ortuti v súvislosti s prijatím usmernení o dočasnom uskladnení ortuti, ktorá nie je odpadom, environmentálne vhodným spôsobom podľa článku 10 ods. 2 a 3 uvedeného dohovoru
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,
         so zreteľom na návrh Európskej komisie,
         keďže:

                     (1)

                     Únia uzatvorila Minamatský dohovor o ortuti (ďalej len „dohovor“) prostredníctvom rozhodnutia Rady (EÚ) 2017/939 (1) a tento dohovor nadobudol platnosť 16. augusta 2017.

                     (2)

                     V súlade s rozhodnutím MC-1/1 o rokovacom poriadku, ktorý prijala konferencia zmluvných strán dohovoru na svojom prvom zasadnutí, by zmluvné strany mali vynaložiť maximálne úsilie na dosiahnutie dohody o všetkých podstatných záležitostiach formou konsenzu.

                     (3)

                     Počas svojho druhého zasadnutia, ktoré sa uskutoční od 19. do 23. novembra 2018 má konferencia zmluvných strán dohovoru prijať usmernenia týkajúce sa dočasného uskladnenia ortuti, ktorá nie je odpadom, environmentálne vhodným spôsobom (ďalej len „usmernenia“).

                     (4)

                     Je vhodné stanoviť pozíciu, ktorá sa má v mene Únie zaujať na druhom zasadnutí konferencie zmluvných strán dohovoru, vzhľadom na to, že tieto usmernenia budú mať právne účinky, keďže zmluvné strany dohovoru majú pri prijímaní opatrení týkajúcich sa dočasného uskladnenia zohľadniť takéto usmernenia.

                     (5)

                     Únia prispela k revízii návrhu usmernení v rámci práce odborníkov medzi zasadnutiami, ktorá sa začala na základe rozhodnutia MC-1/18 prijatého konferenciou zmluvných strán dohovoru na jej prvom zasadnutí. Únia nepovažovala za potrebné navrhnúť ďalšie zmeny revidovaného návrhu usmernení, ktoré by vyplývali z tejto práce medzi týmito zasadnutiami.

                     (6)

                     Nariadenie Európskeho parlamentu a Rady (EÚ) 2017/852 (2), a najmä jeho článok 7 ods. 3, je v súlade s ustanoveniami článku 10 ods. 2 dohovoru v zmysle zmien revidovaného návrhu usmernení.

                     (7)

                     Revidovaný návrh usmernení by sa preto mali podporiť,

               PRIJALA TOTO ROZHODNUTIE:

            Článok 1
            Pozícia, ktorá sa má v mene Európskej únie zaujať na druhom zasadnutí konferencie zmluvných strán Minamatského dohovoru o ortuti (ďalej len „COP2“) je, že sa podporuje prijatie usmernení o dočasnom uskladnení ortuti, ktorá nie je odpadom, environmentálne vhodným spôsobom podľa článku 10 ods. 2 a 3 dohovoru v znení uvedenom v dokumentoch, ktoré boli predložené na prijatie na COP2.
            Menšie zmeny v dokumentoch uvedených v prvom odseku môžu zástupcovia Únie v závislosti od vývoja počas COP2 dohodnúť bez ďalšieho rozhodnutia Rady po konzultácii s členskými štátmi počas koordinačných zasadnutí na mieste.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 12. novembra 2018

                  Za Radu

                  predseda

               G. BLÜMEL

            (1)  Rozhodnutie Rady (EÚ) 2017/939 z 11. mája 2017 o uzavretí Minamatského dohovoru o ortuti v mene Európskej únie (Ú. v. EÚ L 142, 2.6.2017, s. 4).

            (2)  Nariadenie Európskeho parlamentu a Rady (EÚ) 2017/852 zo 17. mája 2017 o ortuti a o zrušení nariadenia (ES) č. 1102/2008 (Ú. v. EÚ L 137, 24.5.2017, s. 1).


title: Rozhodnutie Komisie (EÚ) 2018/1733 zo 14. novembra 2018, ktorým sa v mene Európskej únie schvaľujú úpravy dodatku 1 k prílohe XIII Dohode o obchode medzi Európskou úniou a jej členskými štátmi na jednej strane a Kolumbiou, Ekvádorom a Peru na strane druhej

text:
                  16.11.2018

                  SK

                  Úradný vestník Európskej únie

                  L 288/15

         ROZHODNUTIE KOMISIE (EÚ) 2018/1733
         zo 14. novembra 2018,
         ktorým sa v mene Európskej únie schvaľujú úpravy dodatku 1 k prílohe XIII Dohode o obchode medzi Európskou úniou a jej členskými štátmi na jednej strane a Kolumbiou, Ekvádorom a Peru na strane druhej
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Rady 2012/735/EÚ z 31. mája 2012 o podpísaní v mene Únie a predbežnom vykonávaní Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej (1), a najmä na jeho článok 4,
         keďže:

                     (1)

                     Dohoda o obchode medzi Európskou úniou a jej členskými štátmi na jednej strane a Kolumbiou a Peru na strane druhej (2) (ďalej len „dohoda“) sa v Peru predbežne uplatňuje od 1. marca 2013 (3) a v Kolumbii od 1. augusta 2013 (4). Ekvádor pristúpil k dohode prostredníctvom Protokolu o pristúpení (5), ktorý sa predbežne uplatňuje od 1. januára 2017.

                     (2)

                     V článku 209 dohody sa stanovuje možnosť pridať do dodatku 1 k prílohe XIII k dohode nové zemepisné označenia, a to po skončení konania o námietkach a preskúmaní zemepisných označení podľa článku 208.

                     (3)

                     Kolumbia Únii predložila žiadosť o pridanie nových zemepisných označení do dodatku 1 k prílohe XIII k dohode. Únia dokončila konanie o námietkach a preskúmala deväť nových kolumbijských zemepisných označení.

                     (4)

                     V článku 257 ods. 2 dohody sa stanovuje, že podvýbor pre duševné vlastníctvo, zriadený stranami v súlade s článkom 257 ods. 1 dohody, je zodpovedný za posudzovanie informácií uvedených v článku 209 dohody a za predkladanie návrhov úprav dodatku 1 k prílohe XIII dohody Výboru pre obchod, zriadenému stranami v súlade s článkom 12 ods. 1 dohody.

                     (5)

                     Podvýbor pre duševné vlastníctvo 5. októbra 2018 posúdil informácie týkajúce sa deviatich nových kolumbijských zemepisných označení a Výboru pre obchod navrhol zodpovedajúcu úpravu dodatku 1 k prílohe XIII k dohode.

                     (6)

                     V článku 13 ods. 1 písm. d) dohody sa stanovuje, že Výbor pre obchod je zodpovedný za hodnotenie a prijímanie rozhodnutí plánovaných v dohode v súvislosti s akoukoľvek vecou, ktorú mu predložia špecializované orgány zriadené podľa dohody.

                     (7)

                     Podľa článku 14 ods. 3 dohody v prípade uvedených v článku 12 ods. 4 prijíma každé rozhodnutie strana EÚ a dotknutá signatárska andská krajina a také rozhodnutie je účinné len medzi týmito zmluvnými stranami. Na túto vec sa vzťahujú ustanovenia článku 12 ods. 4, pretože sa týka výlučne bilaterálneho vzťahu medzi stranou EÚ a Kolumbiou a bola predmetom diskusie na bilaterálnom stretnutí podvýboru pre duševné vlastníctvo.

                     (8)

                     Dodatok 1 k prílohe XIII k nariadeniu by sa teda mal upraviť a dané úpravy by sa mali v mene Únie schváliť,

               PRIJALA TOTO ROZHODNUTIE:

            Článok 1
            Týmto sa v mene Európskej únie schvaľujú úpravy dodatku I k prílohe XIII k Dohode o obchode medzi Európskou úniou a jej členskými štátmi na jednej strane a Kolumbiou, Ekvádorom a Peru na strane druhej, ktoré sa stanovujú v návrhu rozhodnutia Výboru pre obchod.
            Návrh rozhodnutia Výboru pre obchod sa uvádza v prílohe k tomuto rozhodnutiu.

            Článok 2
            Vedúci delegácie Únie vo Výbore pre obchod je oprávnený schváliť rozhodnutie daného výboru v mene Európskej únie.

            Článok 3
            Rozhodnutie Výboru pre obchod sa po jeho prijatí uverejní v Úradnom vestníku Európskej únie.

            Článok 4
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 14. novembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 354, 21.12.2012, s. 1.

            (2)  Dohoda o obchode medzi Európskou úniou a jej členskými štátmi na jednej strane a Kolumbiou a Peru na strane druhej (Ú. v. EÚ L 354, 21.12.2012, s. 3).

            (3)  Oznámenie o predbežnom vykonávaní Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej medzi Európskou úniou a Peru (Ú. v. EÚ L 56, 28.2.2013, s. 1).

            (4)  Oznámenie o predbežnom vykonávaní Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej medzi Európskou úniou a Kolumbiou (Ú. v. EÚ L 201, 26.7.2013, s. 7).

            (5)  Rozhodnutie Rady (EÚ) 2016/2369 z 11. novembra 2016 o podpise v mene Únie a predbežnom vykonávaní Protokolu o pristúpení k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej na účely zohľadnenia pristúpenia Ekvádoru (Ú. v. EÚ L 356, 24.12.2016, s. 1).

            PRÍLOHA

                  ROZHODNUTIE VÝBORU PRE OBCHOD č. […]/2018
                  z […] 2018,
                  ktorým sa upravuje dodatok 1 k prílohe XIII k Dohode o obchode medzi Európskou úniou a jej členskými štátmi na jednej strane a Kolumbiou, Ekvádorom a Peru na strane druhej
                  VÝBOR PRE OBCHOD,
                  so zreteľom na Dohodu o obchode medzi Európskou úniou a jej členskými štátmi na jednej strane a Kolumbiou, Ekvádorom a Peru na strane druhej, a najmä na jej článok 13 ods. 1 písm. d),
                  keďže:

                              (1)

                              Kolumbia 11. februára 2014 podľa článku 209 dohody Únii predložila žiadosť o pridanie nových zemepisných označení do dodatku 1 k prílohe XIII k dohode. Únia dokončila konanie o námietkach a preskúmala deväť nových kolumbijských zemepisných označení.

                              (2)

                              Podvýbor pre duševné vlastníctvo 5. októbra 2018 podľa článku 257 ods. 2 dohody na zasadnutí zmluvnej strany EÚ a Kolumbie posúdil informácie týkajúce sa deviatich nových kolumbijských zemepisných označení a Výboru pre obchod navrhol zodpovedajúcu úpravu dodatku I k prílohe XIII k dohode.

                              (3)

                              Dodatok 1 k prílohe XIII by sa mal preto upraviť.

                              (4)

                              Rozhodnutie upraviť dodatok 1 k prílohe XIII k dohode možno prijať na zasadnutí Výboru pre obchod medzi zmluvnou stranou EÚ a Kolumbiou na základe článku 14 ods. 3 dohody o obchode, pretože sa týka výlučne bilaterálneho vzťahu medzi predmetnými stranami a nemá vplyv na práva a povinnosti žiadnej inej signatárskej andskej krajiny,

                        ROZHODOL TAKTO:

                     Článok 1
                     Do tabuľky v písmene a) „Zemepisné označenia Kolumbie poľnohospodárskych a potravinárskych produktov, vín, liehovín a aromatizovaných vín“ v dodatku I k prílohe XIII k dohode sa dopĺňajú položky v prílohe k tomuto rozhodnutiu.

                     Článok 2
                     Toto rozhodnutie, vyhotovené v dvoch exemplároch, podpisujú zástupcovia Výboru pre obchod, ktorí sú oprávnení konať v mene zmluvných strán na účely úpravy dohody. Toto rozhodnutie nadobúda účinnosť dňom posledného podpisu.
                     Toto rozhodnutie nadobúda účinnosť dňom jeho prijatia.

                     Vydané v

                           Za Výbor pre obchod

                           vedúci delegácie EÚ

                           vedúci delegácie Kolumbie

            PRÍLOHA

                        Café de Nariño

                        Káva

                        Café de Cauca

                        Káva

                        Café del Huila

                        Káva

                        Bizcocho de Achira del Huila

                        Chlieb, zákusky, koláče, cukrovinky, čajové pečivo a iné pekárske výrobky

                        Queso Paipa

                        Syr

                        Queso del Caquetá

                        Syr

                        Clavel de Colombia

                        Kvety a okrasné rastliny

                        Rosa de Colombia

                        Kvety a okrasné rastliny

                        Crisantemo de Colombia

                        Kvety a okrasné rastliny


title: Rozhodnutie Úradu pre európske politické strany a európske politické nadácie z 29. augusta 2018 o výmaze Aliancie európskych národných hnutí z registra

text:
                  16.11.2018

                  SK

                  Úradný vestník Európskej únie

                  C 417/9

         ROZHODNUTIE ÚRADU PRE EURÓPSKE POLITICKÉ STRANY A EURÓPSKE POLITICKÉ NADÁCIE
         z 29. augusta 2018
         o výmaze Aliancie európskych národných hnutí z registra
         (Iba francúzske znenie je autentické)
         (2018/C 417/05)
         ÚRAD PRE EURÓPSKE POLITICKÉ STRANY A EURÓPSKE POLITICKÉ NADÁCIE,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), najmä na jeho článok 40a,
         keďže:

                     (1)

                     Dňa 13. septembra 2017 Európska komisia predložila návrh nariadenia Európskeho parlamentu a Rady (EÚ, Euratom) č. 1141/2014 o štatúte a financovaní európskych politických strán a európskych politických nadácií (2).

                     (2)

                     Dňa 20. septembra 2017 Úrad pre európske politické strany a európske politické nadácie (ďalej len „úrad“) prijal od Aliancie európskych národných hnutí (ďalej len „AEMN“) žiadosť o registráciu ako európska politická strana podľa článku 8 ods. 1 nariadenia (EÚ, Euratom) č. 1141/2014.

                     (3)

                     Dňa 12. januára 2018 úrad prijal rozhodnutie zaregistrovať AEMN ako európsku politickú stranu (ďalej len „rozhodnutie o registrácii“).

                     (4)

                     Dňa 6. apríla 2018 bolo toto rozhodnutie o registrácii zverejnené v Úradnom vestníku Európskej únie a AEMN nadobudla právnu subjektivitu.

                     (5)

                     Dňa 6. apríla 2018 Európsky parlament a Rada prijali nariadenie (EÚ, Euratom) 2018/673 (3), ktorým sa mení nariadenie (EÚ, Euratom) č. 1141/2014. Nariadenie (EÚ, Euratom) 2018/673 nadobudlo účinnosť dňom jeho uverejnenia v Úradnom vestníku Európskej únie, t. j. 4. mája 2018, a okrem iného zmenilo podmienky, ktoré musia žiadatelia splniť, aby získali registráciu ako európska politická strana.

                     (6)

                     Podľa článku 40a ods. 3 nariadenia (EÚ, Euratom) č. 1141/2014 boli európske politické strany zaregistrované pred 4. májom 2018 požiadané, aby najneskôr do 5. júla 2018 predložili dokumenty potvrdzujúce, že spĺňajú podmienky stanovené v článku 3 ods. 1 písm. b) a ba) nariadenia (EÚ, Euratom) č. 1141/2014 v znení zmien (ďalej len „zmenené podmienky registrácie“).

                     (7)

                     Dňa 4. mája 2018 úrad zaslal všetkým zaregistrovaným európskym politickým stranám list, v ktorom ich informoval o ukončení legislatívneho procesu vedúceho k prijatiu nariadenia (EÚ, Euratom) 2018/673 (ďalej len „list zo 4. mája 2018“). V liste zo 4. mája 2018 sa uviedli dôsledky nového právneho rámca a európskym politickým stranám sa pripomenula ich povinnosť predložiť do 5. júla 2018 dokumenty potvrdzujúce, že spĺňajú zmenené podmienky registrácie.

                     (8)

                     AEMN nepredložila do 5. júla 2018 žiadne dokumenty, ktorými by preukázala, že spĺňa zmenené podmienky registrácie.

                     (9)

                     Dňa 3. augusta 2018 úrad zaslal AEMN predbežné posúdenie, aby jej poskytol príležitosť na vypočutie podľa článku 34 nariadenia (EÚ, Euratom) č. 1141/2014 v súvislosti so zmenenými podmienkami registrácie a so skutočnosťou, že do 5. júla 2018 nepredložila žiadne dokumenty.

                     (10)

                     AEMN nepredložila žiadne pripomienky, ktorými by reagovala na predbežné posúdenie úradu z 3. augusta 2018.

                     (11)

                     Podľa článku 40a ods. 4 nariadenia (EÚ, Euratom) č. 1141/2014 má úrad za to, že AEMN do 5. júla 2018 nepreukázala, že spĺňa zmenené podmienky registrácie, a že AEMN musí preto byť vymazaná registra,

               PRIJALO TOTO ROZHODNUTIE:

            Článok 1
            Aliancia európskych národných hnutí sa týmto vymazáva z registra.

            Článok 2
            Toto rozhodnutie je adresované

                        Aliancii európskych národných hnutí

                        11 rue de Wissembourg

                        67000 Strasbourg

                        Francúzsko

            V Bruseli 29. augusta 2018

                  Za Úrad pre európske politické strany a európske politické nadácie

                  Riaditeľ

               M. ADAM

            (1)  Ú. v. EÚ L 317, 4.11.2014, s. 1.

            (2)  COM/2017/0481 final – 2017/0219 (COD).

            (3)  Ú. v. EÚ L 114 I, 4. 5. 2018, s. 1.


title: Rozhodnutie Úradu pre európske politické strany a európske politické nadácie z 13. septembra 2018 o výmaze Aliancie za mier a slobodu z registra

text:
                  16.11.2018

                  SK

                  Úradný vestník Európskej únie

                  C 417/11

         ROZHODNUTIE ÚRADU PRE EURÓPSKE POLITICKÉ STRANY A EURÓPSKE POLITICKÉ NADÁCIE
         z 13. septembra 2018
         o výmaze Aliancie za mier a slobodu z registra
         (Iba holandské, francúzske a nemecké znenie je záväzné)
         (2018/C 417/06)
         ÚRAD PRE EURÓPSKE POLITICKÉ STRANY A EURÓPSKE POLITICKÉ NADÁCIE,
         So zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), najmä na jeho článok 40a,
         Keďže:

                     (1)

                     Úrad pre európske politické strany a európske politické nadácie (ďalej len „úrad“) prijal od Aliancie za mier a slobodu (ďalej len „APF“) dňa 11. septembra 2017 žiadosť o registráciu ako európska politická strana podľa článku 8 ods. 1 nariadenia (EÚ, Euratom) č. 1141/2014.

                     (2)

                     Európska komisia predložila 13. septembra 2017 návrh nariadenia Európskeho parlamentu a Rady, ktorým sa mení nariadenie (EÚ, Euratom) č. 1141/2014 o štatúte a financovaní európskych politických strán a európskych politických nadácií (2).

                     (3)

                     Dňa 9. februára 2018 prijal úrad rozhodnutie zaregistrovať APF ako európsku politickú stranu (ďalej len „rozhodnutie o registrácii“). Rozhodnutie o registrácii bolo 6. júna 2018 uverejnené v Úradnom vestníku Európskej únie a APF týmto dňom nadobudla európsku právnu subjektivitu.

                     (4)

                     Dňa 3. mája 2018 Európsky parlament a Rada prijali nariadenie (EÚ, Euratom) 2018/673 (3), ktorým sa mení nariadenie (EÚ, Euratom) č. 1141/2014. Nariadenie (EÚ, Euratom) 2018/673 nadobudlo účinnosť dňom jeho uverejnenia v Úradnom vestníku Európskej únie, t. j. 4. mája 2018, a okrem iného sa ním zmenili podmienky pre žiadateľov, ktorí sa chcú zaregistrovať ako európska politická strana.

                     (5)

                     Podľa článku 40a ods. 3 nariadenia (EÚ, Euratom) č. 1141/2014 mali európske politické strany zaregistrované pred 4. májom 2018 povinnosť predložiť najneskôr do 5. júla 2018 dokumenty preukazujúce, že spĺňajú podmienky stanovené v článku 3 ods. 1 písm. b) a ba) nariadenia (EÚ, Euratom) č. 1141/2014 v znení zmien (ďalej len „zmenené podmienky registrácie“).

                     (6)

                     Dňa 4. mája 2018 úrad zaslal všetkým zaregistrovaným politickým stranám list, v ktorom ich informoval o ukončení legislatívneho postupu, ktorý viedol k prijatiu nariadenia (EÚ, Euratom) 2018/673 (ďalej len „list zo 4. mája 2018“). V liste zo 4. mája 2018 sa objasňovali dôsledky tohto nového právneho rámca a politickým stranám sa v ňom pripomenulo, že do 5. júla 2018 musia predložiť dokumenty preukazujúce, že spĺňajú zmenené podmienky registrácie.

                     (7)

                     Dňa 22. júna 2018 bol úradu doručený list od odosielateľa Kotleba – Ľudová strana Naše Slovensko (ďalej len „ĽSNS“), v ktorom sa medziiným uvádza, že ĽSNS je členskou stranou APF a má zastúpenie v Národnej rade Slovenskej republiky.

                     (8)

                     Dňa 2. júla 2018 bol úradu doručený list od odosielateľa Nationaldemokratische Partei Deutschlands (Národnodemokratická strana Nemecka, ďalej len „NPD“), v ktorom sa medziiným uvádza, že NPD je členskou stranou APF a má zastúpenie v Európskom parlamente.

                     (9)

                     Úradu neboli doručené žiadne ďalšie podania, či už od APF alebo od iných národných politických strán v mene APF, ktorými by sa preukazovalo, že APF k 5. júlu 2018 spĺňa zmenené podmienky registrácie.

                     (10)

                     Dňa 10. augusta 2018 zaslal úrad APF predbežné posúdenie, aby jej tak ponúkol príležitosť na vypočutie podľa článku 34 nariadenia (EÚ, Euratom) č. 1141/2014, pokiaľ ide o zmenené podmienky registrácie a skutočnosť, že APF do 5. júla 2018 nepredložila dostatočné dokumenty.

                     (11)

                     APF sa k predbežnému posúdeniu úradu z 10. augusta 2018 nijako nevyjadrila.

                     (12)

                     Úrad zastáva názor, že APF v lehote stanovenej európskym zákonodarným orgánom nepreukázala, že spĺňa zmenené podmienky registrácie. Do 5. júla 2018 totiž nepredložila dostatočnú dokumentáciu, iba dokumenty od slovenskej ĽSNS a nemeckej NPD. Uvedené dve podania nepostačujú na preukázanie toho, že APF spĺňa zmenené podmienky registrácie aspoň v jednej štvrtine členských štátov.

                     (13)

                     Úrad sa tiež domnieva, že analýza vecnej podstaty podaní ĽSNS a NPD nie je potrebná, pretože aj keď uvedené podania v zásade môžu náležite preukázať, že APF spĺňa zmenené podmienky registrácie v dvoch členských štátoch, nič to nemení na skutočnosti, že APF do 5. júla 2018 nepredložila dostatočné dokumenty.

                     (14)

                     Na základe článku 40a ods. 4 sa úrad domnieva, že APF do 5. júla 2018 nepreukázala, že spĺňa zmenené podmienky registrácie, a preto musí byť vymazaná z registra,

               PRIJAL TOTO ROZHODNUTIE:

            Článok 1
            Týmto dochádza k výmazu Aliancie za mier a slobodu z registra.

            Článok 2
            Toto rozhodnutie je adresované:

                        Aliancii za mier a slobodu

                        Sentier de Montigny 16

                        6060 Gilly

                        BELGIUM

            V Bruseli 13. septembra 2018

                  Za Úrad pre európske politické strany a európske politické nadácie

                  Riaditeľ

               M. ADAM

            (1)  Ú. v. EÚ L 317, 4.11.2014, s 1.

            (2)  COM/2017/481 final – 2017/0219 (COD).

            (3)  Ú. v. EÚ L 114 I, 4.5.2018, s 1.


title: Rozhodnutie Rady (EÚ) 2018/1893 zo 16. júla 2018 o podpise Dohody vo forme výmeny listov medzi Európskou úniou a Marockým kráľovstvom o zmene protokolov č. 1 a č. 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, v mene Európskej únie

text:
                  6.12.2018

                  SK

                  Úradný vestník Európskej únie

                  L 310/1

         ROZHODNUTIE RADY (EÚ) 2018/1893
         zo 16. júla 2018
         o podpise Dohody vo forme výmeny listov medzi Európskou úniou a Marockým kráľovstvom o zmene protokolov č. 1 a č. 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, v mene Európskej únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na článok 207 ods. 4 prvý pododsek v spojení s článkom 218 ods. 5,
         so zreteľom na návrh Európskej komisie,
         keďže:

                     (1)

                     Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (1) (ďalej len „dohoda o pridružení“) nadobudla platnosť 1. marca 2000.

                     (2)

                     Od nadobudnutia platnosti dohody o pridružení Únia ďalej posilňovala svoje dvojstranné vzťahy s Marockým kráľovstvom a priznala mu posilnený štatút.

                     (3)

                     Únia neprejudikuje výsledok politického procesu o konečnom statuse Západnej Sahary, ktorý sa vedie pod záštitou Organizácie Spojených národov a zároveň dôsledne opakuje, že jej záleží na urovnaní sporu v Západnej Sahare, aktuálne zapísanej Organizáciou Spojených národov na zozname nesamosprávnych území a v súčasnosti z veľkej časti spravovanom Marockým kráľovstvom. Plne podporuje úsilie generálneho tajomníka Organizácie Spojených národov a jeho osobného vyslanca s cieľom pomôcť stranám dosiahnuť spravodlivé, udržateľné a obojstranne prijateľné politické riešenie, ktoré umožní sebaurčenie ľudu Západnej Sahary v kontexte dohôd rešpektujúcich ciele a zásady Charty Organizácie Spojených národov, ako sú uvedené v rezolúciách Bezpečnostnej rady Organizácie Spojených národov, najmä v jej rezolúciách č. 2152 (2014), č. 2218 (2015), č. 2385 (2016), č. 2351 (2017) a č. 2414 (2018).

                     (4)

                     Od nadobudnutia platnosti dohody o pridružení sa výrobky pochádzajúce zo Západnej Sahary s osvedčením o pôvode v Maroku dovážali z Únie s colnými preferenciami zakotvenými v relevantných ustanoveniach uvedenej dohody.

                     (5)

                     Vo svojom rozsudku vo veci C-104/16 P (2) Súdny dvor však spresnil, že dohoda o pridružení sa vzťahuje len na územie Marockého kráľovstva, a nie na Západnú Saharu, ktorá je nesamosprávnym územím.

                     (6)

                     Dôležité je zabezpečiť, aby sa nenarušili obchodné toky, ktoré sa vytvorili v priebehu rokov, a zároveň poskytnúť primerané záruky na ochranu medzinárodného práva, vrátane ľudských práv, a na udržateľný rozvoj predmetných území. Rada 29. mája 2017 poverila Komisiu začatím rokovaní s Marockým kráľovstvom s cieľom ustanoviť v súlade s rozsudkom Súdneho dvora právny základ na udelenie colných preferencií stanovených v dohode o pridružení na výrobky s pôvodom v Západnej Sahare. Dohoda medzi Európskou úniou a Marockým kráľovstvom predstavuje jediný spôsob, ako zabezpečiť, aby dovoz výrobkov s pôvodom v Západnej Sahare mohol získať štatút preferenčného pôvodu, keďže jedine marocké orgány sú schopné zaručiť dodržiavanie pravidiel potrebných na udelenie týchto preferencií.

                     (7)

                     Komisia posúdila potenciálny vplyv tejto dohody na udržateľný rozvoj, najmä pokiaľ ide o výhody a nevýhody vyplývajúce z colných preferencií udeľovaných výrobkom zo Západnej Sahary pre dotknuté obyvateľstvo a účinky na využívanie prírodných zdrojov v predmetných regiónoch. Účinky colných výhod na zamestnanosť, ľudské práva a využívanie prírodných zdrojov sú veľmi ťažko merateľné, pretože majú nepriamy charakter. Rovnako nie je v tejto súvislosti ľahké získať objektívne informácie.

                     (8)

                     Z tohto hodnotenia však vo všeobecnosti vyplýva, že výhody pre hospodárstvo Západnej Sahary vyplývajúce z udelenia colných preferencií stanovených v dohode o pridružení na výrobky s pôvodom v Západnej Sahare, a najmä silný pákový efekt pre hospodárstvo a s tým súvisiaci sociálny rozvoj, prevažujú nad nevýhodami spomínanými počas konzultácií, ako je extenzívne využívanie prírodných zdrojov, predovšetkým zásob podzemných vôd, na ktoré boli prijaté opatrenia.

                     (9)

                     Odhaduje sa, že rozšírenie colných preferencií na výrobky s pôvodom v Západnej Sahare bude mať teda celkovo pozitívny vplyv na dotknuté obyvateľstvo. Je pravdepodobné, že v budúcnosti by sa takýto účinok mal zachovať, alebo dokonca zvýšiť. Z hodnotenia vyplýva, že rozšírenie colných preferencií na výrobky zo Západnej Sahary môže podporovať bezpečnejšie investičné prostredie a podporiť jej rýchly a významný rozvoj priaznivý pre miestnu zamestnanosť. Skutočnosť, že v Západnej Sahare jestvujú hospodárske a výrobné činnosti, pre ktoré by bolo mimoriadne prospešné, keby mohli využívať colné preferencie stanovené v dohode o pridružení, dokazuje, že neposkytnutie colných preferencií by významne ohrozilo vývoz zo Západnej Sahary, najmä vývoz výrobkov rybného hospodárstva a poľnohospodárskych výrobkov. Odhaduje sa, že udelenie colných preferencií by malo stimulovať prílev investícií, a tým pozitívne ovplyvňovať rozvoj hospodárstva Západnej Sahary.

                     (10)

                     Vzhľadom na úvahy o súhlase v rozsudku Súdneho dvora Komisia spolu s Európskou službou pre vonkajšiu činnosť prijala všetky rozumné a možné opatrenia v aktuálnom kontexte k tomu, aby primerane zapojila dotknuté obyvateľstvo, aby sa uistila o jeho súhlase s dohodou. Uskutočnili sa konzultácie so zástupcami zahŕňajúcimi širokú škálu zástupcov spoločenských, ekonomických a politických kruhov, ktorí sa v rámci týchto konzultáciií vo veľkej miere vyjadrili pre rozšírenie colných preferencií z dohody o pridružení na Západnú Saharu. Tí, ktorí odmietli rozšírenie, sa hlavne domnievali, že táto dohoda by potvrdzovala pozíciu Maroka na území Západnej Sahary. Žiadne ustanovenie tejto dohody však nenasvedčuje tomu, že by uznávala suverenitu Maroka nad Západnou Saharou. Únia bude i naďalej vynakladať zvýšené úsilie na podporu procesu mierového riešenia sporu, ktorý pod svojou záštitou iniciovala a pokračovala v ňom Organizácia Spojených národov.

                     (11)

                     Komisia preto dojednala v mene Únie Dohodu vo forme výmeny listov medzi Európskou úniou a Marockým kráľovstvom o zmene protokolov č. 1 a č. 4 k dohode o pridružení (ďalej len „dohoda“), ktorá bola parafovaná 31. januára 2018.

                     (12)

                     Dohoda prispieva k dosiahnutiu cieľov, ktoré sleduje Únia v rámci článku 21 Zmluvy o Európskej únii.

                     (13)

                     V dôsledku toho by sa dohoda mala podpísať,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje podpis Dohody vo forme výmeny listov medzi Európskou úniou a Marockým kráľovstvom o zmene protokolov č. 1 a č. 4 k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (ďalej len „dohoda“) s výhradou uzavretia uvedenej dohody (3).

            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.

            Článok 3
            Toto rozhodnutie nadobúda účinnosť dňom jeho prijatia.

            V Bruseli 16. júla 2018

                  Za Radu

                  predsedníčka

               F. MOGHERINI

            (1)  Ú. v. ES L 70, 18.3.2000, s. 2.

            (2)  Rozsudok Súdneho dvora z 21. decembra 2016, Rada/Front Polisario, C-104/16 P, ECLI:EU:C:2016:973.

            (3)  Text dohody sa uverejní spolu s rozhodnutím o jej uzavretí.


title: Rozhodnutie Komisie (EÚ) 2018/1905 z 28. novembra 2018 o navrhovanej iniciatíve občanov s názvom „Celoúnijné referendum o postoji európskych občanov k zotrvaniu/vystúpeniu Spojeného kráľovstva v/z EÚ“ [oznámené pod číslom C(2018) 8006]

text:
                  6.12.2018

                  SK

                  Úradný vestník Európskej únie

                  L 310/27

         ROZHODNUTIE KOMISIE (EÚ) 2018/1905
         z 28. novembra 2018
         o navrhovanej iniciatíve občanov s názvom „Celoúnijné referendum o postoji európskych občanov k zotrvaniu/vystúpeniu Spojeného kráľovstva v/z EÚ“

               [oznámené pod číslom C(2018) 8006]

         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:

                     (1)

                     V predmete navrhovanej iniciatívy občanov s názvom „Celoúnijné referendum o postoji európskych občanov k zotrvaniu/vystúpeniu Spojeného kráľovstva v/z EÚ“ (EU wide referendum whether the European Citizens want the United Kingdom to remain or to leave!) sa uvádza: „Všetci európski občania by mali mať možnosť vyjadriť svoj politický názor na zotrvanie Spojeného kráľovstva v Európskej únii, resp. jeho vystúpenie z Európskej únie.“

                     (2)

                     Hlavné ciele navrhovanej iniciatívy sú: „Toto referendum nie je záväzným ľudovým hlasovaním, ale prieskumom verejnej mienky. Európska komisia by mala podporiť tento prieskum verejnej mienky, a tým poskytnúť všetkým európskym občanom vo všetkých 28 členských štátoch možnosť vyjadriť sa, či chcú, aby došlo k brexitu alebo nie. Dúfame, že môžeme počítať so stopercentnou podporou Európskej komisie, predovšetkým preto, že sme presvedčení, že nemožno tolerovať, aby boli všetci európski občania vo verejnom referende uvádzaní do omylu prostredníctvom sľubov a vyhlásení, ktoré v žiadnom prípade neodrážajú realitu.“

                     (3)

                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

                     (4)

                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.

                     (5)

                     Právo každého členského štátu vystúpiť z Európskej únie je zakotvené v článku 50 ods. 1 ZEÚ, podľa ktorého sa každý členský štát môže rozhodnúť vystúpiť z Únie v súlade so svojimi ústavnými požiadavkami.

                     (6)

                     Hoci Európska komisia ľutuje rozhodnutie Spojeného k[ráľovstva vystúpiť z Európskej únie, ako to 24. júna 2016 uviedol predseda Európskej komisie Jean-Claude Juncker spolu s predsedom Európskeho parlamentu Martinom Schulzom, predsedom Európskej rady Donaldom Tuskom a Markom Rutteom v mene predsedníckej krajiny Rady Európskej únie (2), v zmluvách neexistuje nijaký právny základ, ktorý by umožnil prijatie právneho aktu týkajúceho sa rozhodovacieho procesu v rámci členského štátu v súvislosti s oznámením úmyslu členského štátu vystúpiť z Únie podľa článku 50 ZEÚ.

                     (7)

                     Z uvedených dôvodov je navrhovaná iniciatíva občanov s názvom „Celoúnijné referendum o postoji európskych občanov k zotrvaniu/vystúpeniu Spojeného kráľovstva v/z EÚ“ zjavne mimo rámca právomocí Komisie predložiť návrh právneho aktu Únie na účely vykonávania zmlúv v zmysle článku 4 ods. 2 písm. b) nariadenia v spojení s jeho článkom 2 bodom 1,

               PRIJALA TOTO ROZHODNUTIE:

            Článok 1
            Registrácia navrhovanej iniciatívy s názvom „Celoúnijné referendum o postoji európskych občanov k zotrvaniu/vystúpeniu Spojeného kráľovstva v/z EÚ“ sa týmto zamieta.

            Článok 2
            Toto rozhodnutie je určené organizátorom navrhovanej iniciatívy občanov s názvom „Celoúnijné referendum o postoji európskych občanov k zotrvaniu/vystúpeniu Spojeného kráľovstva v/z EÚ“ (členom občianskeho výboru), ktorých zastupujú Erich Hutter a Tanja Glušič konajúci ako kontaktné osoby.

            V Bruseli 28. novembra 2018

                  Za Komisiu

               Frans TIMMERMANS

                  podpredseda

            (1)  Ú. v. EÚ L 65, 11.3.2011, s. 1.

            (2)  http://europa.eu/rapid/press-release_STATEMENT-16-2329_en.htm


Rozhodnutie Komisie z 29/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9087 - Mondi Štětí a.s / Holzindustrie Maresch GmbH / ECO-INVESTMENT a.s.) podľa nariadenia Rady (ES) č. 139/2004 (Iba nemecké znenie je autentické)


title: Rozhodnutie

text:
                  9.1.2019

                  SK

                  Úradný vestník Európskej únie

                  C 8/1

         ROZHODNUTIE
         (2019/C 8/01)
         GENERÁLNY TAJOMNÍK EURÓPSKEHO PARLAMENTU,

                     —

                     SO ZRETEĽOM NA nariadenie Rady (EHS, Euratom, ESUO) č. 259/68 (1), naposledy zmenené nariadením Európskeho parlamentu a Rady (EÚ, Euratom) č. 1023/2013 z 22. októbra 2013, ktorým sa mení Služobný poriadok úradníkov Európskej únie a Podmienky zamestnávania ostatných zamestnancov Európskej únie (2), a najmä článok 30 tohto služobného poriadku,

                     —

                     SO ZRETEĽOM NA rozhodnutie Predsedníctva Európskeho parlamentu z 13. januára 2014 o delegovaní právomocí menovacieho orgánu (AIPN) a orgánu oprávneného uzatvárať pracovné zmluvy (AHCC),

                     —

                     SO ZRETEĽOM NA skutočnosť, že 31. decembra 2018 sa končí platnosť týchto rezervných zoznamov Európskeho parlamentu:
                     AD/1/13, AST/4/11, AST/1/13, PE/168/S, PE/171/S, PE/185/S, PE/186/S;

                     —

                     SO ZRETEĽOM NA stanovisko spoločného výboru prednesené na schôdzi, ktorá sa konala 24. októbra 2018,

               ROZHODOL:

            Jediný článok
            Platnosť rezervných zoznamov:
            AD/1/13, AST/4/11, AST/1/13, PE/168/S, PE/171/S, PE/185/S, PE/186/S,
            sa predlžuje do 31. decembra 2019.

            V Luxemburgu 30. novembra 2018

               Klaus WELLE

                  generálny tajomník

            (1)  Ú. v. ES L 56, 4.3.1968, s. 1

            (2)  Ú. v. EÚ L 287, 29.10.2013, s. 15.


title: Rozhodnutie Rady (EÚ) 2019/52 z 20. decembra 2018 o poverení začať rokovania o dohode, ktorou sa mení existujúca colná kvóta na hydinové mäso a prípravky z hydinového mäsa a ktorou sa mení existujúci colný režim vzťahujúci sa na ostatné hydinové kusy, stanovené v prílohe I-A ku kapitole 1 Dohody o pridružení medzi Európskou úniou a jej členskými štátmi na jednej strane a Ukrajinou na strane druhej

text:
                  14.1.2019

                  SK

                  Úradný vestník Európskej únie

                  L 10/62

         ROZHODNUTIE RADY (EÚ) 2019/52
         z 20. decembra 2018
         o poverení začať rokovania o dohode, ktorou sa mení existujúca colná kvóta na hydinové mäso a prípravky z hydinového mäsa a ktorou sa mení existujúci colný režim vzťahujúci sa na ostatné hydinové kusy, stanovené v prílohe I-A ku kapitole 1 Dohody o pridružení medzi Európskou úniou a jej členskými štátmi na jednej strane a Ukrajinou na strane druhej
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení článkom 218 ods. 3 a 4,
         so zreteľom na odporúčanie Európskej komisie,
         keďže:

                     (1)

                     Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1) (ďalej len „dohoda o pridružení“) bola podpísaná v Bruseli 21. marca a 27. júna 2014. Predbežne sa vykonávala od 1. januára 2016 a platnosť nadobudla 1. septembra 2017.

                     (2)

                     Od polovice roku 2016 sa v rámci colných položiek KN 0207 13 70 („ostatné kusy, čerstvé alebo chladené“) a KN 0207 14 70 („ostatné kusy, mrazené“) začal dovážať z Ukrajiny do Únie nový druh hydinových kusov. Tento dovoz sa prudko zvýšil a v prvých šiestich mesiacoch roku 2018 dosiahol 25 000 ton. Podľa dohody o pridružení možno na tento dovoz pri vstupe na trh Únie uplatňovať nulové clo bez akýchkoľvek kvantitatívnych obmedzení.

                     (3)

                     Nový druh hydinových kusov pozostáva z tradičných pŕs s ramennými kosťami krídel, ktoré sa po minimálnom spracovaní v Únii môžu v Únii uvádzať na trh ako hydinové prsia. Neobmedzený dovoz týchto kusov preto môže ohroziť podmienky, za ktorých sa do Únie podľa dohody o pridružení môžu dovážať tradičné hydinové prsia, a to najmä kvantitatívne obmedzenia vo forme colnej kvóty.

                     (4)

                     Mali by sa preto začať rokovania s cieľom uzavrieť dohodu, ktorou sa mení dohoda o pridružení, pokiaľ ide o objem colnej kvóty na hydinové mäso a prípravky z hydinového mäsa a znovuzavedenie cla podľa doložky najvyšších výhod na dovoz z Ukrajiny nad túto colnú kvótu,

               PRIJALA TOTO ROZHODNUTIE:

            Článok 1
            Komisia sa týmto poveruje rokovať v mene Únie o zmene colného sadzobníka Únie, pokiaľ ide o dve colné položky KN 0207 13 70 („ostatné kusy, čerstvé alebo chladené“) a KN 0207 14 70 („ostatné kusy, mrazené“), uvedeného v prílohe I-A ku kapitole 1 a o zmene colnej kvóty na hydinové mäso a prípravky z hydinového mäsa uvedenej v dodatku k prílohe I-A k dohode o pridružení.

            Článok 2
            Rokovania sa povedú na základe smerníc Rady na rokovania uvedených v dodatku k tomuto rozhodnutiu.

            Článok 3
            Rokovania sa povedú po porade s Výborom pre obchodnú politiku podľa článku 207 ods. 3 tretieho pododseku Zmluvy o fungovaní Európskej únie.

            Článok 4
            Toto rozhodnutie je určené Komisii.

            V Bruseli 20. decembra 2018

                  Za Radu

                  predsedníčka

               E. KÖSTINGER

            (1)  Ú. v. EÚ L 161, 29.5.2014, s. 3.


Rozhodnutie Komisie z 20/12/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9127 - Carlyle Partners VII Cayman, L.P. / Sedgwick, Inc.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 17/12/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9152 - BCEC Management X Limited / Adria Luxco S.a r.l.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 25/01/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9174 - AUNDE Group SE / Brose Fahrzeugteile GmbH & Co. KG, Coburg) podľa nariadenia Rady (ES) č. 139/2004 (Iba nemecké znenie je autentické)


title: Rozhodnutie Rady (EÚ) 2017/2209 z 25. septembra 2017 o podpise v mene Únie a predbežnom vykonávaní Dohody o vedeckej a technickej spolupráci medzi Európskou úniou a Alžírskou demokratickou ľudovou republikou, ktorou sa stanovujú podmienky účasti Alžírskej demokratickej ľudovej republiky na Partnerstve pre výskum a inováciu v oblasti Stredozemia (PRIMA)

text:
               1.12.2017

               SK

               Úradný vestník Európskej únie

               L 316/1

         ROZHODNUTIE RADY (EÚ) 2017/2209
   z 25. septembra 2017
   o podpise v mene Únie a predbežnom vykonávaní Dohody o vedeckej a technickej spolupráci medzi Európskou úniou a Alžírskou demokratickou ľudovou republikou, ktorou sa stanovujú podmienky účasti Alžírskej demokratickej ľudovej republiky na Partnerstve pre výskum a inováciu v oblasti Stredozemia (PRIMA)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 186 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rozhodnutie Európskeho parlamentu a Rady (EÚ) 2017/1324 (1) upravuje účasť Únie na Partnerstve pre výskum a inováciu v oblasti Stredozemia (ďalej len „PRIMA“), na ktorom sa spoločne podieľajú niektoré členské štáty.

               (2)

               Cieľom programu PRIMA je realizovať spoločný program na vybudovanie výskumných a inovačných kapacít a rozvíjanie znalostí a spoločných inovačných riešení pre agropotravinárske systémy v záujme zabezpečenia ich udržateľnosti a pre integrované zásobovanie vodou a hospodárenie s ňou v oblasti Stredozemia, aby sa zabezpečila väčšia odolnosť týchto systémov a tohto zásobovania a hospodárenia voči zmene klímy, ako aj ich väčšia účinnosť, nákladová efektívnosť a environmentálna a sociálna udržateľnosť a aby sa prispelo k riešeniu problémov v oblasti nedostatku vody, potravinovej bezpečnosti, výživy, zdravia, blahobytu a migrácie pri ich zdroji.

               (3)

               Program PRIMA budú spoločne realizovať viaceré členské štáty a tretie krajiny (ďalej len „zúčastnené štáty“), pričom budú preukazovať vysokú úroveň záväzku dosiahnuť vedeckú, riadiacu a finančnú integráciu a budú pracovať za rovnakých podmienok.

               (4)

               Alžírska demokratická ľudová republika (ďalej len „Alžírsko“) vyjadrila želanie pripojiť sa k programu PRIMA ako zúčastnený štát a rovnocenne s členskými štátmi a tretími krajinami pridruženými k programu Horizont 2020 – rámcovému programu pre výskum a inováciu (2014 – 2020), ktoré sa zúčastňujú na programe PRIMA.

               (5)

               V súlade s článkom 1 ods. 2 rozhodnutia (EÚ) 2017/1324 sa Alžírsko stane zúčastneným štátom programu PRIMA, ak s Úniou uzavrie medzinárodnú dohodu o vedeckej a technickej spolupráci, ktorou sa stanovia podmienky účasti Alžírska na programe PRIMA.

               (6)

               Rada 30. mája 2017 poverila Komisiu začať rokovania v mene Únie s Alžírskom o Dohode o vedeckej a technickej spolupráci medzi Európskou úniou a Alžírskou demokratickou ľudovou republikou, ktorou sa stanovujú podmienky účasti Alžírskej demokratickej ľudovej republiky na Partnerstve pre výskum a inováciu v oblasti Stredozemia (PRIMA) (ďalej len „dohoda“), s výhradou prijatia rozhodnutia (EÚ) 2017/1324. Rokovania boli úspešne ukončené parafovaním dohody.

               (7)

               Dohoda by sa mala podpísať.

               (8)

               S cieľom umožniť účasť Alžírska na programe PRIMA hneď od začiatku by sa dohoda mala do ukončenia postupov potrebných na nadobudnutie jej platnosti predbežne vykonávať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody o vedeckej a technickej spolupráci medzi Európskou úniou a Alžírskou demokratickou ľudovou republikou, ktorou sa stanovujú podmienky účasti Alžírskej demokratickej ľudovej republiky na Partnerstve pre výskum a inováciu v oblasti Stredozemia (PRIMA), s výhradou uzavretia uvedenej dohody.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Dohoda sa predbežne vykonáva odo dňa jej podpisu do ukončenia postupov potrebných na nadobudnutie jej platnosti.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 25. septembra 2017

            Za Radu

            predseda

         M. MAASIKAS

      (1)  Rozhodnutie Európskeho parlamentu a Rady (EÚ) 2017/1324 zo 4. júla 2017 o účasti Únie na Partnerstve pre výskum a inováciu v oblasti Stredozemia (PRIMA), na ktorom sa spoločne podieľajú niektoré členské štáty (Ú. v. EÚ L 185, 18.7.2017, s. 1).